MEGÁLLAPODÁS

amely létrejött egyrészről:

### a Budapest Főváros II. Kerületi Önkormányzat

székhely: 1024 Budapest Mechwart liget 1.

adószám: 15735650-2-41

képviseli: Őrsi Gergely Ferenc polgármester

mint Önkormányzat (a továbbiakban: **Önkormányzat**)

másrészről:

**a II. Kerületi Városfejlesztő és Beruházás-szervező Zártkörűen Működő Részvénytársaság**

székhely: 1024 Budapest, Keleti Károly u. 15/a.

cégjegyzékszám: 01-10-046405

adószám: 14821888-2-41

képviseli: Harján Dávid vezérigazgató

mint Városfejlesztő (a továbbiakban: **Városfejlesztő**)

- Önkormányzat és Városfejlesztő együttesen a továbbiakban: Szerződő felek - között az alulírott napon és helyen, az alábbiak szerint:

A Szerződő felek megállapítják, hogy a Budapest Főváros II. Kerületi Önkormányzat képviselő-testülete 80/2022.(II.24.) határozatában úgy döntött, hogy *„a Budapest Főváros II Kerületi Önkormányzat az Országos Mentőszolgálattal együttműködve a II. kerület, valamint a környező települések egészségügyi szolgáltatás színvonalának és a kórház előtti sürgősségi ellátás hatékonyságának növelése és annak érdekében, hogy biztosított legyen a gyors és szakszerű ellátás a II. kerületben – az Önkormányzat és az OMSZ által később egyeztetett helyszínen – Mentési Pontot hoz létre. A képviselő-testület felhatalmazza a Polgármestert, hogy az Országos Mentőszolgálattal a jelen határozat mellékletét képező megállapodást – a szükséges technikai jellegű kiegészítéseket követően – aláírja.*” Az Önkormányzat és az Országos Mentőszolgálat közötti együttműködési megállapodás a továbbiakban: **Együttműködési Megállapodás,** azOrszágos Mentőszolgálat a továbbiakban: **OMSZ**).

A Szerződő felek megállapítják, hogy a Budapest II. kerület 15785/6 hrsz. alatt felvett, természetben 1025 Budapest, Felső Zöldmáli út 128-130. sz. alatti ingatlanon létesített irodaépület (a továbbiakban: **Irodaépület**) a Városfejlesztő telephelyét és központi ügyintézés helyét képezi a 458/2010. (IX.25.) és a 88/2014. (IV.29.) képviselő-testületi határozatok, valamint a képviselő-testületi határozatok alapján létrejött használati megállapodás alapján.

Az Önkormányzat az Együttműködési Megállapodásban megfogalmazott cél elérése érdekében a jelen megállapodást köti meg a Városfejlesztővel.

**1. Megbízási szerződés tárgya**

* 1. Az Önkormányzat – figyelemmel a Preambulumban foglaltakra is – jelen szerződés alapján megbízza a Városfejlesztőt, hogy az Irodaépületben a jelen megállapodás 2.2.1. pontjában meghatározott Mentési Pontot alakítson ki, valamint megbízza a Mentési Pont célját szolgáló helyiségcsoport üzemeltetésével kapcsolatos feladatok ellátásával. A Városfejlesztő a megbízást a jelen szerződés 3. pontjában rögzített díjazás ellenében elvállalja.

**2. Felek jogai és kötelezettségei**

2.1. **A Mentési Pont műszaki kialakításával és a Mentési Pont átadásával kapcsolatos feladatok**

2.1.1. A Szerződő felek megállapodnak, hogy a Városfejlesztő az Irodaépület földszintjén összesen cc. 96 m2 alapterületen az OMSZ-szel együttműködve – a meglévő helyiségek átalakításával és felújításával – nappali tartózkodó helyiségből, irodából, öltözőből, szociális helyiségből, valamint motorkerékpárok tárolására szolgáló helyiségből álló helyiségcsoportot alakít ki a Mentési Pont üzemeltetése céljából. Amennyiben a Mentési Pont kialakításához szükséges és az érintett berendezés, épületrész állapota ezt szükségessé teszi, a Városfejlesztő feladatát képezi, a helyiségcsoport burkolatainak, ajtóinak, ablakainak és helyiségcsoport berendezéseinek felújítása, illetőleg azok pótlása, cseréje. A Szerződő felek rögzítik, hogy a mentési pont olyan, a mentőgépjármű (jelen esetben motorkerékpárok) és személyzete szolgálati idő alatti elhelyezését biztosító – mentőállomáshoz képest csökkentett funkciójú – ingatlan, illetve az ingatlanban erre a célra kialakított helységcsoport, mely alkalmas a riasztások közötti időszakban a riasztás fogadására, motorkerékpárok tárolására, a személyzet elhelyezésére (továbbiakban: **Mentési Pont**).

2.1.2. A Városfejlesztő az OMSZ-szel egyeztetett specifikációknak megfelelően a helyiségcsoportot a Mentési Pont üzemeltetéséhez szükséges bútorzattal, valamint más felszerelési tárgyakkal látja el. A Szerződő felek rögzítik, hogy a Mentési Pontban folytatott feladat ellátásához szükséges informatikai eszközök és hálózat kiépítése nem képezi a jelen szerződés tárgyát, ezen berendezések kiépítése az OMSZ feladata és költsége, amelynek kiépítése céljából a Városfejlesztő együttműködik az OMSZ-szel.

2.1.3. Az Önkormányzat előtt ismert, hogy a helyiségcsoportban lévő helyiségeket a Városfejlesztő jelenleg iroda és raktár funkcióra használja, ezért az átalakítási és felújítási munkák megkezdése előtt a meglévő munkaállomásokat az Irodaépület felső szintjére kell áthelyezni a Városfejlesztő feladatellátásának zavartalan biztosítása mellett. Szerződő felek rögzítik, hogy az Irodaépület felső szintjének egy részét jelenleg a BUDÉP Kft. használja iroda céljából, ezért az Önkormányzat vállalja, hogy a BUDÉP Kft. elhelyezéséről megfelelő időben gondoskodik.

2.1.4. Az Önkormányzat vállalja, hogy haladéktalanul értesíti a Városfejlesztőt az Együttműködési Megállapodás felek általi megkötéséről. A Városfejlesztő a jelen megállapodás 2.1.1. pontjában foglalt munkákat, ideértve a munkák elvégzéséhez szükséges előkészítő feladatokat (így különösen a meglévő munkaállomások áthelyezése a felső szintre) az Együttműködési Megállapodás megkötéséről szóló értesítés kézhezvételét és a BUDÉP Kft. kiköltözését követően kezdi meg és ésszerű időn belül, de legkésőbb a BUDÉP Kft. kiköltözését követő két hónapon belül befejezi, és a kialakított Mentési Pontot az OMSZ részére átadja.

2.1.5. A Mentési Pont műszaki kialakítása során a Városfejlesztő műszaki kérdésekben az OMSZ-szel szükség szerint egyeztet és az OMSZ-től támogatást kérhet a Mentési Pont kialakításával összefüggő – szakmai kérdésekben, továbbá biztosítja az OMSZ részére szakmai konzultációt, a helyszínbejárást.

2.1.6. Szerződő felek megállapodnak, hogy a Mentési Pont OMSZ részére történő átadásának-átvételének tervezett legkésőbbi időpontja **2022. június 30. napja,** amely átadás-átvételi eljárás lefolytatására az Önkormányzat megbízza a Városfejlesztőt. A Városfejlesztő a Mentési Pontot, a jelen megállapodás 2.1.1.-2.1.2. pontjában foglalt munkák maradéktalan elvégzését követően átadás-átvételi jegyzőkönyv és annak részeként a Mentési Pontban elhelyezett berendezési és felszerelési tárgyakról készített leltár felvétele mellett adja át az OMSZ részére. A Városfejlesztő az átadás-átvétel megtörténtéről az Önkormányzatot értesíteni köteles, valamint arról is értesíti az Önkormányzatot, ha az átadás-átvétel tervezet időpontjáig a Mentési Pontot az OMSZ részére bármely okból nem tudja átadni.

2.1.7. A Városfejlesztő a 2.1.1.-2.1.2. pontjában foglalt feladatok maradéktalan elvégzésének megtörténtéről (készre jelentés) az Önkormányzatot írásban értesíti.

**2.2. A Mentési Pont üzemeltetésével kapcsolatos feladatok**

2.2. A Városfejlesztő a Mentési Pont OMSZ részére történő átadás-átvételének napjától kezdődően a Mentési Pont használatával összefüggő – jelen megállapodásban – meghatározott üzemeltetési feladatokat látja el.

2.2.1. A Városfejlesztő a Mentési Pont üzemetetése keretében az alábbi közüzemi szolgáltatásokat biztosítja és üzemeltetési feladatokat látja el:

1. *Közüzemi szolgáltatások*:
   1. Elektromos áramszolgáltatás
   2. Gázszolgáltatás
   3. Víz- és csatornaszolgáltatás
2. *Üzemeltetési és egyéb szolgáltatások:*

1. Takarítás

2. Hulladékszállítás (kivéve veszélyes hulladék)

3. Irodaépület központi riasztó rendszerének karbantartása, távfelügyelete

4. Kazánkarbantartás

5. Napi üzemeltetés (általános napi karbantartás, hibaelhárítás)

6. Kertészeti szolgáltatás, külső takarítás

7 Hatósági előírásokkal kapcsolatos tevékenységek

8. Egyéb üzemeltetési feladatok

A szolgáltatások tartalmának általános meghatározása:

A/1. Elektromos áramszolgáltatás: A Mentési Pont helyiségeinek általános világításának, elektromos áramellátásának folyamatos biztosítása a területileg illetékes áramszolgáltató részéről.

A/2. Gázszolgáltatás: A Mentési Pont helyiségeinek fűtésének folyamatos biztosítása a területileg illetékes gázszolgáltató részéről.

A/3. Víz- csatornaszolgáltatás: A Mentési Pont szociális helyiségeinek vízellátásának és csatornaszolgáltatásának folyamatos biztosítása a területileg illetékes víz- és csatornaszolgáltató részéről.

B/1. Takarítás: A Mentési Pont helyiségeinek heti kétszeri takarítása, a szemetes edények ürítése, az irodákban a bútorok szabad felületeinek letörlése.

B/2. Hulladékszállítás: A Mentési Pont helyiségeiben keletkező kommunális, műanyag és papírhulladékok a válogatott típusok szerint történő folyamatos elszállíttatása. A veszélyes hulladék elszállításáról az OMSZ maga gondoskodik.

B/3. Riasztó rendszer karbantartása, távfelügyelete: Az Irodaépület vagyonvédelmének folyamatos biztosítása a kialakított riasztórendszerrel, távfelügyeleti szolgáltatással kombinálva. A Mentési Pontban elhelyezett eszközökhöz és berendezésekhez szükséges további esetleges vagyonvédelemi igények nem képezik a jelen szerződés tárgyát, ezen igények lefedése az OMSZ feladata és költsége.

B/4. Kazánkarbantartás: Az Irodaépület fűtési rendszerét ellátó gázkazánok folyamatos üzembiztosságának érdekében történő karbantartás.

B/5. Napi üzemeltetés (általános napi karbantartás, hibaelhárítás): A Mentési Pont rendeltetésszerű használata érdekében történő napi üzemeltetési és karbantartási munkák (pl.: zárjavítások, izzócserék, meglazult csavarok meghúzása, stb.), az előre nem látható hibák javítása (pl.: dugulás elhárítás), esetlegesen veszély és baleset-megelőzés vagy biztonsági okokból azonnali beavatkozást igénylő feladatok ellátása. Konyhai takarító-tisztítószerek, a vizesblokkok fogyóeszközei (WC papír, kéztörlők, folyékony szappan, stb.) biztosítása.

B/6. Kertészeti szolgáltatás, külső takarítás: Az Irodaépület közvetlen környezetének rendben tartása, az előkertben, oldalkertben és a hátsókertben található növényzet időszaki ápolása, zöldhulladék gyűjtése, fűnyírás, hó eltakarítás stb. Az Irodaépület megközelítésére szolgáló gyalogos járda, valamint térkő burkolatú parkoló terület tisztántartása.

B/7. Hatósági előírásokkal kapcsolatos tevékenységek: A helyiségcsoportban a hatósági előírások betartásához szükséges életvédelmi és biztonsági okokból szükségszerű időszakos tűzvédelmi szabványossági-, érintésvédelmi-, villámvédelmi-, poroltó- felülvizsgálatok elvégzése. Az Irodaépülethez tartozó kémények megfelelő állapotban tartása (hatósági ellenőriztetése, felülvizsgálata, javítás, stb.).

B/8. Egyéb üzemeltetési feladatok: A Városfejlesztő szükség szerint elvégezteti a rovartalanítást és gondoskodik arról, hogy az épület előtti oszlopokon a nemzeti és a kerületi zászlók kint legyenek, valamint az OMSZ által rendelkezésre bocsátott zászló (tábla) kihelyezése.

2.3. Városfejlesztő a jelen megállapodásban foglalt feladatai ellátása során jogosult harmadik személyeket, mint alvállalkozókat igénybe venni.

2.4. A Városfejlesztő köteles a Megrendelőt minden olyan körülményről értesíteni, amely jelen szerződés teljesítését veszélyezteti, vagy gátolja.

2.5. Amennyiben a Városfejlesztőnek a teljesítéshez szükséges olyan információra van szüksége, amellyel nem rendelkezik, köteles az információ igényről az Önkormányzatot haladéktalanul értesíteni. 2.6. Az Önkormányzat vállalja, hogy a szerződésszerű teljesítéshez szükséges minden információt az ésszerű határidőn belül – késedelem nélkül – a Városfejlesztő rendelkezésére bocsát.

**3. Megbízási díj**

3.1. A Városfejlesztőt a jelen megállapodás 2.1.1.-2.1.2. pontjában részletezett feladatainak elvégzéséért, azaz a Mentési Pont műszaki kialakításáért és az eszközök beszerzésért 3.880.000,- Ft + ÁFA, azaz hárommillió-nyolcszáznyolcvanezer forint plusz általános forgalmi adó megbízási díj illeti meg. Önkormányzat a Városfejlesztő által – az általános forgalmi adóról szóló 2007. évi CXXVII. törvény (ÁFA tv.), illetve a számvitelről szóló 2000. évi C. törvény rendelkezéseinek figyelembe vételével – a megbízási díjról kiállított számlát a benyújtástól számított 15 (tizenöt) naptári napon belül köteles megfizetni átutalással a Városfejlesztő **Raiffeisen** **Bank Zrt.-nél vezetett 12010271-01175298-00100006 számú bankszámlájára.**

3.2. A Városfejlesztőt a jelen megállapodás 2.2. pontjában foglalt üzemeltetési feladatok elvégzéséért – a Mentési Pontnak az OMSZ részére történő átadásának napjától kezdve, 260.000,- Ft + ÁFA / hó, azaz havonta kettőszázhatvanezer forint + általános forgalmi adó illeti meg üzemeltetési átalánydíj jogcímen*,* amelyet az Önkormányzat a tárgyhónapot követő hónap 15. napjáig köteles a jelen megállapodás 3.1. pontjában megadott bankszámlára történő átutalás útján megfizetni a Városfejlesztő által kiállított számla alapján. Törthónap esetén a Városfejlesztő az üzemeltetési átalánydíj időarányos összegére jogosult.

3.3. A megbízási díjról kiállított számla teljesítési időpontja a készre jelentés napja. Az üzemeltetési átalánydíjról kiállított számla teljesítési időpontja – az ÁFA tv. 58. § (1a) bekezdés b) pontja értelmében – az ellenérték megtérítésének esedékessége, de legfeljebb az elszámolással vagy fizetéssel érintett időszak utolsó napját követő hatvanadik nap.

3.4. A megbízási díj és az üzemeltetési átalánydíj a Városfejlesztőnek a jelen megállapodás teljesítésével felmerülő minden költségét fedezi, a Városfejlesztő nem jogosult a fent rögzített díjon felül költségtérítésre.

**4. A szerződés időtartama**

4.1. Jelen szerződés a Szerződő felek általi kölcsönös aláírás napján lép hatályba.

4.2. Felek megállapodnak, hogy a megállapodás 2.2. pontja szerinti üzemeltetési feladatok tekintetében a megbízás ***határozott időre***, a Mentési Pont OMSZ részére történő átadás-átvételének napjától számított ***12 (tizenkettő) hónapra jön létre.***

4.3. A Szerződő felek megállapodnak, hogy a jelen megállapodás 4.2. pontja szerinti határozott idő lejártát követő időszak vonatkozásában a jelen megállapodás időbeli hatályát, valamint a felmerülő költségekre figyelemmel, a Városfejlesztőt megillető díjat újra tárgyalják, amennyiben a Mentési Pont a határozott idő lejártát követően változatlanul az Irodaépületben üzemel.

* 1. A jelen megállapodást jogosult az Önkormányzat legalább 60 napos határidővel, a hónap utolsó napjára írásban felmondani, amennyiben az Együttműködési Megállapodás bármely okból megszűnik, vagy megszüntetésre kerül és ennek következtében az Irodaépületben a Mentési Pont is megszűnik. A jelen megállapodás megszűnése esetén a Szerződő felek egymással elszámolnak.

**5. Nyilatkozattétel, kapcsolattartás**

5.1. Jelen szerződés 4.1. pontjában foglalt számla esetében az Önkormányzat által a teljesítés igazolására és kapcsolattartásra kijelölt személy:

Név: dr. Varga Előd Bendegúz alpolgármester

Értesítési cím: 1024 Budapest, Mechwart liget 1.

Telefon: +36-1-346-5413

Email: varga.elod.bendeguz@masodikkerulet.hu

5.2. Jelen szerződés teljesítésével kapcsolatban a Városfejlesztő által a kapcsolattartásra kijelölt személy:

Név: Harján Dávid vezérigazgató

Értesítési cím: 1025 Budapest, Felső Zöldmáli út 128-130.

Telefon: +36-1-599-9060

Email: [harjan.david@vf2.hu](mailto:harjan.david@vf2.hu)

**6. Vegyes rendelkezések**

* 1. A Szerződő felek a jelen szerződés teljesítése során kötelesek kölcsönösen együttműködni, a szerződés változtatását igénylő körülményről kötelesek haladéktalanul tájékoztatni egymást.
  2. Azon esetben, ha a jelen szerződés bármely rendelkezése érvénytelen lenne, az nem érinti az egész szerződés érvényességét, kivéve, ha a Szerződő felek a jelen megállapodást az érvénytelen rész nélkül nem kötötték volna meg.
  3. A Szerződő felek rögzítik, hogy a jelen megállapodás időtartama alatt, valamint azt követően is, kölcsönösen betartják a hatályos magyar és európai uniós adatvédelmi szabályokat, ideértve különösen, de nem kizárólagosan az Infotv., valamint a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló Európai Parlament és a Tanács (EU) 2016/679. számú rendelet (továbbiakban: GDPR) rendelkezéseit.

A Szerződő felek rögzítik továbbá, hogy a jelen megállapodás együttműködés során személyes adatokat csak és kizárólag a jelen Szerződés teljesítéséhez szükséges mértékben kezelnek a másik fél munkavállalóiról, közreműködőiről, illetve teljesítési segédjeiről. Ezeket az adatokat bizalmasan kezelik, és csak azon munkavállalóik, közreműködőik, illetve teljesítési segédjeik részére biztosítanak ezekhez hozzáférést, akik részére ez indokolt és szükséges. Harmadik felek részére egyebekben ezeket az adatokat az Infotv. és a GDPR keretei között teszik hozzáférhetővé. A Szerződő felek egybehangzóan vállalják, hogy megtesznek minden olyan szükséges lépést, ideértve a megfelelő hozzájáruló nyilatkozatok beszerzését is, amely a személyes adatok jogszerű kezelése érdekében szükséges lehet. A Szerződő felek egybehangzóan rögzítik, hogy a GDPR 5. cikk (1) bekezdés b) pontja továbbá a GDPR 6. cikk (1) bekezdés a), c) és e) alpontja alapján kifejezetten jogszerűnek tekintik mindazon személyes adataiknak a másik fél általi kezelését, amely célból és mértékben ez az adatkezelés a jelen megállapodás teljesítéséhez a másik félnek szükséges.

* 1. A jelen szerződésben nem vagy nem kellő részletességgel szabályozott kérdések tekintetében a Szerződő felek a Polgári Törvénykönyvről szóló 2013. évi V. törvény és a magyar jog egyéb rendelkezéseit tekintik irányadónak.

A Szerződő felek a jelen, 6 számozott oldalból és egy mellékletből álló szerződést elolvasták, megértették, majd mint akaratukkal mindenben megegyezőt, jóváhagyólag írták alá. A szerződés 4 darab eredeti, egymással teljes egészében megegyező példányban készült, amelyekből 2 darab az Önkormányzatnál, 2 darab pedig a Városfejlesztőnél marad.

Budapest II. kerület, 2022. ….

|  |  |
| --- | --- |
| ………………………………………. | ………………………………………. |
| **Budapest Főváros II. Kerületi Önkormányzat** Képviseli: Őrsi Gergely Ferenc polgármesterÖnkormányzat | II. Kerületi Városfejlesztő Zrt.Képviseli: Harján Dávid vezérigazgatóVárosfejlesztő |